KIRJALLINEN KYSYMYS E-2792/97 komissiolle esittäjä(t): Johanna Maij-Weggen (PPE) (1. syyskuuta 1997)

Aihe: Euroopan unionin suhde Alankomaiden Antilleihin (Curaçao, Bonaire, St. Maarten, Saba ja St. Eustatius)

Mikä on oikeudellinen ja valtiosäännöllinen suhde Alankomaiden Antillien (Curaçao, Bonaire, St. Maarten, Saba ja St. Eustatius) ja Alankomaiden välillä sekä Alankomaiden Antillien (Curaçao, Bonaire, St. Maarten, Saba ja St. Eustatius) ja Euroopan unionin välillä?

Mitä Euroopan unionin yleissopimuksia, muita sopimuksia, päätöksiä, julistuksia, päätöslauselmia tai muita sääntöjä sovelletaan Alankomaiden Antillien (Curaçao, Bonaire, St. Maarten, Saba ja St. Eustatius) ja Euroopan unionin väliseen suhteeseen?

Mitä kauppasopimuksia Euroopan unionilla on Alankomaiden Antillien (Curaçao, Bonaire, St. Maarten, Saba ja St. Eustatius) kanssa? Kuinka suuri oli arvoltaan tuonti ja vienti unionin kanssa vuosina 1994, 1995 ja 1996? Mistä tuotteista on pääasiassa kyse?

Mitä kehitysyhteistyö- ja/tai aluekehityssopimuksia unionilla on Alankomaiden Antillien (Curaçao, Bonaire, St. Maarten, Saba ja St. Eustatius) kanssa? Kuinka suuri oli unionin apu Alankomaiden Antillien (Curaçao, Bonaire, St. Maarten, Saba ja St. Eustatius) hyväksi vuosina 1994, 1995 ja 1996?

Mitä kehitys- ja rakennetukisuunnitelmia unionin sekä Alankomaiden Antillien (Curaçao, Bonaire, St. Maarten, Saba ja St. Eustatius) välillä on vuosiksi 1997 - 2000?

Komission jäsenen João de Deus Pinheiron komission puolesta antama yhteinen vastaus kirjallisiin kysymyksiin E-2781/97, E-2782/97, E-2783/97, E-2784/97, E-2785/97, E-2786/97, E-2787/97, E-2788/97, E-2789/97, E-2790/97, E-2791/97, E-2792/97, E-2793/97, E-2794/97, E-2795/97, E-2796/97, E-2797/97, E-2798/97, E-2799/97 ja E-2800/97 (26. syyskuuta 1997)

Komissio vastaa yhdellä kertaa arvoisan parlamentin jäsenen esittämään 20 kirjalliseen kysymykseen, joissa kaikissa esitetään samat viisi kysymystä jokaisen 20 merentakaisen maan ja alueen (MMA) osalta erikseen.

Kyseisen neljän jäsenvaltion (Tanska, Ranska, Alankomaat ja Yhdistynyt kuningaskunta) ja niille kuuluvien MMA:iden välisiin perustuslakiin perustuviin suhteisiin sovelletaan asianomaisen jäsenvaltion sisäistä oikeutta. Kyseisten suhteiden kuvaaminen ei kuulu komission tehtäviin. Komissio ilmoittaa kuitenkin arvoisalle parlamentin jäsenelle, että niistä on esitetty tiivistelmä merentakaisten maiden ja alueiden assosioinnista Euroopan talousyhteisöön tehdyn päätöksen 91/482/ETY ((EYVL L 263, 19.9.1991. )) puolivälin uudelleentarkastelua koskevan komission tiedonannon ((Asiak. KOM(94) 538 lopull. )) liitteessä I. Koska kyseisiä suhteita ollaan muuttamassa, komissio pyysi toukokuussa 1997 jäsenvaltioita päivittämään kyseiset tiedot, jotta niitä voidaan käyttää yhteisön ja MMA:iden suhteiden tulevaisuutta vuoden 2000 jälkeen koskevassa pohdinnassa.

MMA:iden ja yhteisön välisistä suhteista määrätään Euroopan yhteisön perustamissopimuksen 131 - 136 artiklassa sekä, kuten 136 artiklassa määrätään, jäsenvaltioiden yksimielisesti neuvostossa assosioinnista tekemissä päätöksissä. Kyseiset päätökset on tehty vuosina 1964, 1970, 1976, 1981, 1986 ja 1991.

Yhteisön ja MMA:iden välisestä kauppajärjestelmästä on säädetty edellä mainituissa päätöksissä. Nykyisin voimassa on 25. päivänä heinäkuuta 1991 tehty päätös 91/482/ETY. Kauppatilastot käyvät ilmi komission (Eurostat) julkaisemasta yhteisön ulkomaankauppaa AKT-valtioiden ja MMA:iden kanssa koskevasta asiakirjasta.

Rahoitusalan osalta edellä mainituista neuvoston päätöksistä käy ilmi myös MMA:ita ja alueellista yhteistyötä koskevat Euroopan kehitysrahaston (EKR) ohjelmoitavat määrärahat ja ne määrärahat, joita ei ohjelmoida (hätäapu, korkotuki, Stabex, Sysmin, riskipääoma), sekä Euroopan investointipankin myöntämät lainat.

Neuvosto ei ole vielä pystynyt vahvistamaan vuosien 1997 - 2000 välistä ajanjaksoa koskevia säännöksiä 14. päivänä helmikuuta 1996 esitetystä komission ehdotuksesta ((asiak. KOM(95) 739 lopull. )) huolimatta, koska päätöksen 91/482/ETY puolivälin uudelleentarkastelusta kauppaa koskevien näkökohtien osalta neuvostossa vallitsevia näkemyseroja ei ole vielä ratkaistu.